Dosarul Roșia Montană. Organizaţia 
Mining Watch România susţine că 
„statul a ţinut ascunse documente, ca 
acestea să nu ajungă la public” 

Istoricul campaniei „Salvaţi Roşia Montană" arată o 
multitudine de momente când statul român nu doar că a 
ținut ascunse documente din dosar, dar a şi făcut tot 
posibilul ca acestea să nu ajungă la public, susțin 
reprezentanţii Mining Watch România, într-un punct de 
vedere publicat, vineri, pe tema despăgubirilor pe care 
compania canadiană Gabriel Resources le solicită României. 


"Guvernul României a emis deja primele declaraţii privind 
decizia aşteptată în arbitrajul Gabriel Resources vs. România. 
Aceste declaraţii sunt asociate unor despăgubiri estimate la 2 
miliarde de dolari, pe care România ar trebui să le plătească 
companiei miniere. Se pare că tribunalul arbitral a ajuns la o 
decizie pe care a comunicat-o deja ambelor părţi. Dacă 


ambele părţi sunt de acord, Decizia va fi publicată în 
întregime. |n caz contrar, vor fi publicate doar extrase din 
aceasta. 


Conform relatărilor media care citează surse guvernamentale, 
anunţul oficial este planificat pentru data de 10 februarie 
2024. În acest context, premierul Ciolacu a declarat că va face 
publice toate documentele care să arate cine a greşit în 
această speţă. Istoricul campaniei Salvaţi Roşia Montană ne 
arată însă o multitudine de momente când statul român nu 
doar că a ţinut ascunse documente din dosar, dar a şi făcut tot 
posibilul ca ele să nu ajungă la public“, notează organizaţia 
non-guvernamentală. 


Unul dintre voluntarii din cadrul organizaţiei, Roxana Pencea 
Brădăţan, consideră că dacă decizia privind despăgubirile 
cerute de Gabriel Resouces nu se va publica, "vom fi 
îndreptăţiţi să credem că a fost, de la bun început, un blat 
între Gabriel Resources şi statul român”. 


"După opt ani de parcurs documente şi audiat martori, 
Tribunalul Arbitral va include în decizia sa toate motivele 
pentru care a decis un anumit cuantum al compensaţiilor. 
Vrem să vedem această decizie publicată complet, nu în 
rezumat sau interpretată de membri ai Guvernului român, 
interesaţi direct să muşamalizeze implicarea şi răspunderea lor 
din ultimele cel puţin două decenii. Fiind o compensație din 
bugetul ţării, e normal ca fiecare cetăţean să vadă ce conţine 
"nota de plată” (...) Nicio declaraţie din partea lui Ciolacu şi a 
apropiaților săi nu poate fi credibilă în aceste condiţii până nu 
vedem toţi, public, toate detaliile sentinţei. leşirile publice din 
această perioadă au o puternică încărcătură electorală şi au 
rolul de a distrage atenţia publicului de la întregul istoric 
încărcat de corupţie şi decizii luate împotriva interesului 
cetăţenilor români”, a declarat Pencea Brădăţan. 


Conform reţelei Mining Watch România, în timpul perioadei 
de arbitraj, ONG-urile din România au depus, în total, trei 
puncte de vedere “amicus curiae”. Un amicus curiae este o 
persoană sau organizaţie care nu este parte într-un caz, dar 
oferă informaţii relevante pentru acesta. 


Dintre punctele de vedere depuse, două au fost acceptate 
(unul parţial), însă cel de-al treilea, transmis în iunie 2023, a 
fost respins după ce România nu a fost de acord, în ciuda 
solicitării făcute de către Tribunal. 


Premierul Marcel Ciolacu a afirmat, joi, că Executivul se 
aşteaptă ca pe data de 10 februarie să vină o decizie definitivă 
în cauza privind Roşia Montană şi este pregătit pentru discuţii, 
dacă statul român va fi obligat la despăgubiri, subliniind, însă, 
că vor fi prezentate public toate documentele din care reiese 
cine a greşit din partea română în acest proces. 

